Said Mansour kendt som boghandleren fra Brønshøj fratages sit statsborgerskab for blandt andet at have opfordret til terror. Det har Østre Landsret besluttet.

Det er første gang i dansk retshistorie, at en lovovertræder fratages det danske pas.

Desuden idømmes Said Mansour fire års fængsel og udvises efter endt straf. Det vil i praksis formentlig betyde, at han vil komme til at leve på tålt ophold i Danmark.

Mansour har støttet terrorisme, har opfordret til drab på navngivne personer og overtrådt straffelovens såkaldte racismeparagraf, fastslog landsretten i sidste uge, og onsdag er der altså faldet dom over boghandleren.

En del af de ulovlige ytringer er sendt via e-mail og slået op på Facebook.

Samtidig er 55-årige Mansour ifølge landsretten skyldig i at fremme terror ved at udbrede tre bøger af den omstridte prædikant Abu Qatada.

Said Mansour stammer fra Casablanca i Marokko, men har boet i Danmark siden 1984 og blev dansk statsborger i 1988.

I retten har Mansour gjort det tydeligt, at han netop frygter en udvisning til Marokko.

- Jeg bliver henrettet, har han sagt om landet, der ønsker ham udleveret.

Går til Højesteret

Hans forsvarer, Thorkild Høyer, siger efter dommen, at man nu vil forsøge at få sagen for Højesteret.

- Vi vil først og fremmest have omstødt fratagelsen af statsborgerskabet og udvisningen, men vi vil også have en mildere straf, siger han til Ritzau.

Det er anden gang, at Mansour dømmes for at have fungeret som en slags pr-mand for terrorisme.

I 2007 fik han tre år og seks måneders fængsel for at opfordre til terror.